Document ID: 32009D0095

ODLOČBA KOMISIJE
z dne 12. decembra 2008
o sprejetju drugega posodobljenega seznama za Skupnost pomembnih območij v sredozemski biogeografski regiji v skladu z Direktivo Sveta 92/43/EGS
(notificirano pod dokumentarno številko C(2008) 8049)
(2009/95/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (1) in zlasti tretjega pododstavka člena 4(2) Direktive,
ob upoštevanju naslednjega:
(1)
Sredozemska biogeografska regija iz člena 1(c)(iii) Direktive 92/43/EGS zajema ozemlje Grčije, Malte in v skladu s členom 1 Protokola št. 10 Akta o pristopu iz leta 2003 ozemlje Cipra ter dele ozemlja Francije, Italije, Portugalske, Španije in v skladu s členom 299(4) Pogodbe ozemlje Gibraltarja, za zunanje odnose katerega je odgovorno Združeno kraljestvo, kakor je določeno na biogeografski karti, ki jo je 25. aprila 2005 odobril odbor, ustanovljen v skladu s členom 20 navedene direktive (v nadaljnjem besedilu: Odbor za habitate).
(2)
Pri procesu, ki se je začel izvajati leta 1995, je treba doseči nadaljnji napredek pri dejanskemu vzpostavljanju omrežja Natura 2000, ki je bistveni element varstva biotske raznovrstnosti v Skupnosti.
(3)
Prvotni seznam in prvi posodobljeni seznam za Skupnost pomembnih območij v sredozemski biogeografski regiji v skladu z Direktivo 92/43/EGS je Komisija sprejela z odločbama 2006/613/ES (2) in 2008/335/ES (3). Na podlagi člena 4(4) in člena 6(1) Direktive 92/43/EGS zadevna država članica čim prej in najpozneje v šestih letih določi območja, ki so na seznamu za Skupnost pomembnih območij v sredozemski biogeografski regiji, za posebna ohranitvena območja ter opredeli prednostne naloge za ohranjanje in potrebne ohranitvene ukrepe.
(4)
V okviru dinamičnega prilagajanja omrežja Natura 2000 se pregledujejo seznami za Skupnost pomembnih območij. Seznam za sredozemsko biogeografsko regijo je zato treba drugič posodobiti.
(5)
Na eni strani je treba drugič posodobiti seznam za Skupnost pomembnih območij v sredozemski biogeografski regiji in vanj vključiti dodatna območja, ki so jih države članice od septembra 2006 dalje predlagale kot za Skupnost pomembna območja v tej biogeografski regiji v skladu s členom 1 Direktive 92/43/EGS. Obveznosti iz člena 4(4) in člena 6(1) Direktive 92/43/EGS je treba izpolniti čim prej in najpozneje v šestih letih po sprejetju drugega posodobljenega seznama za Skupnost pomembnih območij v sredozemski biogeografski regiji.
(6)
Na drugi strani je treba drugič posodobiti seznam za Skupnost pomembnih območij v sredozemski biogeografski regiji in tako upoštevati spremenjene informacije o območjih, ki so jih predložile države članice po sprejetju prvotnega in prvega posodobljenega seznama Skupnosti. Drugi posodobljeni seznam za Skupnost pomembnih območij v sredozemski biogeografski regiji tako predstavlja prečiščeno različico seznama za Skupnost pomembnih območij v sredozemski biogeografski regiji. Vendar je treba poudariti, da je treba obveznosti iz člena 4(4) in člena 6(1) Direktive 92/43/EGS izpolniti čim prej in najpozneje v šestih letih po sprejetju prvotnega ali prvega posodobljenega seznama za Skupnost pomembnih območij v sredozemski biogeografski regiji, odvisno od tega, v kateri seznam je bilo za Skupnost pomembno območje prvič vključeno.
(7)
Za sredozemsko biogeografsko regijo so Ciper, Francija, Grčija, Italija, Malta, Portugalska, Španija in Združeno kraljestvo v skladu s členom 4(1) Direktive 92/43/EGS Komisiji med januarjem 2003 in septembrom 2007 poslali sezname območij, ki so jih predlagali kot za Skupnost pomembna območja v smislu člena 1 navedene direktive.
(8)
Seznamom predlaganih območij so priložili informacije o vsakem območju v obliki, predvideni v Odločbi Komisije 97/266/ES z dne 18. decembra 1996 o obliki informacij za predlagana območja Nature 2000 (4).
(9)
Te informacije obsegajo najnovejšo in dokončno karto območja, ki so jo poslale zadevne države članice, ime, lokacijo in obseg območja ter podatke, pridobljene ob upoštevanju meril iz Priloge III k Direktivi 92/43/EGS.
(10)
Na podlagi osnutka seznama, ki ga je v dogovoru z vsako zadevno državo članico pripravila Komisija in v katerem so določena tudi območja s prednostnimi naravnimi habitatnimi tipi ali prednostnimi vrstami, je treba sprejeti drugi posodobljeni seznam območij v sredozemski biogeografski regiji, izbranih kot pomembnih za Skupnost.
(11)
Poznavanje obstoja in razširjenosti naravnih habitatnih tipov in vrst se nenehno izboljšuje zaradi spremljanja stanja v skladu s členom 11 Direktive 92/43/EGS. Vrednotenje in izbira območij na ravni Skupnosti sta bila zato opravljena na podlagi najboljših trenutno razpoložljivih informacij.
(12)
Nekatere države članice niso predlagale zadostnega števila območij in s tem niso izpolnile zahtev iz Direktive 92/43/EGS za nekatere habitatne tipe in vrste. Za te habitatne tipe in vrste zato ni mogoče sklepati, da je omrežje dokončno oblikovano. Ob upoštevanju zamude pri prejemanju informacij in doseganju dogovora z državami članicami je treba sprejeti drugi posodobljeni seznam območij, ki ga bo treba pregledati v skladu s členom 4 Direktive 92/43/EGS.
(13)
Ker je poznavanje obstoja in razširjenosti nekaterih naravnih habitatnih tipov iz Priloge I in vrst iz Priloge II k Direktivi 92/43/EGS še vedno pomanjkljivo, se za omrežje ne sme sklepati, da je oblikovano dokončno ali nedokončno. Seznam je treba po potrebi pregledati v skladu s členom 4 Direktive 92/43/EGS.
(14)
Zaradi jasnosti in preglednosti je treba Odločbo 2008/335/ES nadomestiti.
(15)
Ukrepi, predvideni s to odločbo, so v skladu z mnenjem Odbora za habitate -
SPREJELA NASLEDNJO ODLOČBO:
Člen 1
Drugi posodobljeni seznam za Skupnost pomembnih območij v sredozemski biogeografski regiji je v skladu s tretjim pododstavkom člena 4(2) Direktive 92/43/EGS določen v Prilogi k tej odločbi.
Člen 2
Odločba 2008/335/ES se razveljavi.
Člen 3
Ta odločba je naslovljena na države članice.
V Bruslju, 12. decembra 2008

Labels: 12
18
19
20